- Jeg satt ved et bord helt alene, hvor jeg kunne spise middagen i ro og fred, trodde jeg? sier kvinnen (45) som nylig besøkte en restaurant i Porsgrunn.

LES OGSÅ: - Sjokkerende

Like i nærheten, på det samme spisestedet, satt det fem menn og drakk øl.

- Ved tidligere restaurantbesøk har jeg hørt uttalelser fra disse mennene, som vitner om et kvinnesyn som ikke ligner grisen. Jeg oppfatter dem også som svært fordomsfulle mot homofile og lesbiske, sier kvinnen som selv er lesbisk, noe hun mener de fem mennene kjenner til.

- Mennene var svært beruset og høylydte. Jeg var nesten ferdig med torskemiddagen, da den ene mannen reiste seg opp og gikk bort til bordet mitt. Han trakk ned buksa, dro fram penisen og la den oppi det som var igjen av middagen, midt blant potetene.

- HELT FORFERDELIG

Hun opplevde hendelsen som grov sjikane og trakassering av henne som lesbisk.

- Jeg følte meg krenka, og jeg ble utrygg. Så jeg kastet tallerkenen med fiskesaus og poteter på mannen. Like etter kom en av de ansatte på restauranten ilende til. Og jeg beklaget at tallerkenen knuste.

Ifølge henne sa de fem mennene at «hun klikka helt». De hadde ikke gjort noe galt.

- Men servitøren trodde på meg. Heldigvis. Det var fem mannfolk mot meg. Det var helt forferdelig, sier kvinnen.

- Det her må få konsekvenser. Den personen kan ikke være her, sa jeg til servitøren. Han sa bare «ja, jo, tja?» Så gikk jeg.

USIKKER SERVITØR

- Jeg har hørt om episoden med penisen, ja, sier sønnen til eieren av restauranten. Han serverte på søndag, men var ikke ute i restauranten da det angivelig skal ha skjedd.

Ifølge ham skal kvinnen ha sagt noe frekt til den mannlige gjesten i forkant av hendelsen.

- Det var hun som startet diskusjonen med mennene, sa et par andre gjester til meg.

- Var mennene beruset?

- Ikke veldig. De hadde vel drukket tre-fire halvlitere hos oss.

- Hva gjorde du i etterkant av hendelsen?

- Jeg pratet med gjestene for å finne ut hva som hadde skjedd. Etter hvert sendte jeg denne mannen hjem. Han ble kastet ut på grunn av oppførselen.

- Er dette stamgjester?

- Den personen som dro fram penisen er her av og til.

- Vil hendelsen få konsekvenser for denne personen?

- Hvis han gjør det flere ganger. Men jeg vet ikke helt hva som skjedde. Den kvinnelige gjesten forsvant fort, så jeg fikk ikke pratet med henne. En annen gjest sa at den mannlige gjesten ikke hadde lagt penisen oppi middagen hennes. Jeg vet ikke, men dette er uansett ikke bra for restauranten.

FREMDELES VANSKELIG

Kvinnen har foreløpig ikke anmeldt forholdet, og hun har ikke noe ønske om å straffe restauranten, men hun vil synliggjøre at det fremdeles finnes mange fordommer og negative holdninger til homofile og lesbiske.

- Opp igjennom åra har jeg både fått juling og blitt skjelt ut. Men jeg er ikke mannehater på noe plan. Jeg føler meg helt normal, men det er vondt å bli behandlet på en nedverdigende måte fordi jeg er lesbisk. Jeg er jo ikke bare lesbisk, men så mye, mye mer.

Hun flytta fra Porsgrunn til Trondheim som 18-åring.

- Der opplevde jeg endelig å møte noen likesinnede, etter å ha skjult min legning i mange år.

Nå er hun samboer med en annen kvinne i Porsgrunn.

- Ja, vi har vært kjærester i over 20 år, sier samboeren.

- Det er ikke lett å være homofil og lesbisk på et lite sted som Porsgrunn. Jeg vet om mange som har flyttet fra byen. De holder ikke ut å være her, sier porsgrunnskvinnen.

Selv kommer hun ikke til å besøke restauranten igjen.

- Nei, nå drar jeg til andre restauranter i denne byen.